b'\n_START_ARTICLE_\nKarl Maria Wiligut\n_START_PARAGRAPH_\nKarl Maria Wiligut (dar vadinamas Weisthor, Jarl Widar, Lobesam; g. 1866 m. gruod\xc5\xbeio 10 d. Vienoje \xe2\x80\x93 m. 1946 m. sausio 3 d. Bad Arolzenas) \xe2\x80\x93 ariosofistas ir naci\xc5\xb3 okultistas. Jis buvo vienintelis okultistas, tiesiogiai dar\xc4\x99s \xc4\xaftak\xc4\x85 Tre\xc4\x8diajam Reichui d\xc4\x97l to dar vadintas \xe2\x80\x9eHimlerio Rasputinu\xe2\x80\x9c._NEWLINE_Gim\xc4\x97 Vienoje, austr\xc5\xb3 karininko \xc5\xa1eimoje. 1884 m. \xc4\xafstojo \xc4\xaf armij\xc4\x85. 1889 m. tapo mason\xc5\xb3 lo\xc5\xbe\xc4\x97s nariu, susipa\xc5\xbeino su Naujojo Tamplieri\xc5\xb3 ordino nariais. XX a. pr. prad\xc4\x97jo ra\xc5\xa1yti eiles remdamasis liaudies folkloru ir mitologija._NEWLINE_I pasaulinio karo metais kariavo Rusijos ir Italijos frontuose, 1919 m. gavo pulkininko laipsn\xc4\xaf. Po karo nagrin\xc4\x97jo ir rekonstravo senov\xc4\x97s german\xc5\xb3 istorij\xc4\x85 ir mitologij\xc4\x85. Tuo pat metu patyr\xc4\x97 finansin\xc4\xaf nuosm\xc5\xabk\xc4\xaf, \xc5\xa1eimynines problemas, buvo u\xc5\xbedarytas \xc4\xaf psichiatrin\xc4\x99 ligonin\xc4\x99. Buvo \xc4\xafsitikin\xc4\x99s, kad tapo mason\xc5\xb3 s\xc4\x85mokslo auka. Viligutui diagnozuota schizofrenija._NEWLINE_I\xc5\xa1leistas i\xc5\xa1 ligonin\xc4\x97s 1932 m. emigravo \xc4\xaf Vokietij\xc4\x85 kur susipa\xc5\xbeino su reichsfiureriu Himleriu. Jo pagalba tapo Senov\xc4\x97s istorijos tyrim\xc5\xb3 padalinio vadovu. 1934 m. gavo SS \xc5\xa1tardantenfiurerio, 1934 m. oberfiurerio, o 1935 m. brigadenfiurerio laipsn\xc4\xaf._NEWLINE_1936 m. drauge su Giunteriu Kirchhofu Murgo kalvoje \xc5\xa0varcvalde prad\xc4\x97jo kasin\xc4\x97jimus, kur pasak Viliguto, buvo irminizmo centras. Viligutas tapo SS irminizmo \xc5\xa1ventiku, ved\xc4\x99s okultistinius ritualus Vevelsburgo pilyje._NEWLINE_1938 m. Himlerio adjutantas Karl Wolff aptiko dokumentus apie Viliguto medicinin\xc4\x99 praeit\xc4\xaf. 1939 m. jis buvo atleistas motyvuojant jo prasta sveikatos b\xc5\xabkle._NEWLINE_1940 m. gr\xc4\xaf\xc5\xbeo \xc4\xaf Austrij\xc4\x85. Pasibaigus karui v\xc4\x97l i\xc5\xa1vyko \xc4\xaf Vokietij\xc4\x85, bet netrukus mir\xc4\x97._NEWLINE_Karlo Viliguto id\xc4\x97jos buvo paremtos arijanizmu. Pats Viligutas tvirtino es\xc4\x85s palikuonis \xc5\xa1ventos german\xc5\xb3 dinastijos Viligot\xc5\xb3, kurie kilo i\xc5\xa1 oro diev\xc5\xb3 As\xc5\xb3 bei vandens diev\xc5\xb3 Van\xc5\xb3. Pasak jo, jis savo atmintyje sugeb\xc4\x97jo talpinti t\xc5\xabkstantme\xc4\x8di\xc5\xb3 istorij\xc4\x85 ir prisiminti laikus, kuomet \xc5\xbeem\xc4\x97je gyveno mil\xc5\xbeinai, nyk\xc5\xa1tukai ir kitos fantastin\xc4\x97s b\xc5\xabtyb\xc4\x97s, o danguje \xc5\xa1viet\xc4\x97 trys saul\xc4\x97s. Jo prot\xc4\x97viai jam neva perdavin\xc4\x97j\xc4\x99 \xc5\xa1i\xc4\x85 informacij\xc4\x85 run\xc5\xb3 forma._NEWLINE_Viligutas \xc4\xafved\xc4\x97 nauj\xc4\x85 termin\xc4\x85 Irminizm\xc4\x85, tikr\xc4\x85j\xc4\xaf german\xc5\xb3 tik\xc4\x97jim\xc4\x85, kur\xc4\xaf prie\xc5\xa1prie\xc5\xa1ino Odinizmui. Jis tvirtino, kad Biblija sukurta german\xc5\xb3 ir pa\xc5\xa1v\xc4\x99sta j\xc5\xb3 senajam dievui Kristui, o krik\xc5\xa1\xc4\x8dionys, masonai ir jud\xc4\x97jai j\xc4\x85 sufalsifikavo.'